Mogens Nørgård Pedersen (KRF), 2003-05-12:
I Kristeligt Folkeparti er vi da bestemt heller ikke kede af forespørgslen.
Det er altid spændende at diskutere Danmarks natur, og det er rart, at der er så mange, der også er optaget af den debat, ikke blot herinde i Folketinget, men også rundtomkring.
Vi glæder os over de tiltag, der gøres på området.
Der kunne jo ganske vist gøres betydelig flere og større tiltag, men det gælder her som på alle andre områder, at det er vigtigt, at vi prioriterer, og derfor har vi i Kristeligt Folkeparti den holdning, som vi også havde første gang, vi indgik et naturforlig, nemlig at det er et skridt i den rigtige retning, det er et skridt på vejen, og det er år for år, og sådan vælger vi altså at finde løsningen på det her område.
Vi er faktisk udmærket tilfredse med samarbejdet med regeringspartierne og Dansk Folkeparti, når det gælder naturområdet.
Vi er glade for den linje, der er lagt, og vi er glade for, at den linje tilsyneladende ser ud til at kunne fortsætte.
Det nylig indgåede forlig er jo heller ikke det sidste tiltag, der er taget på det her område.
For Kristeligt Folkepartis vedkommende erkender vi, at vi naturligvis slet ikke er færdige.
Så skal jeg i forhold til den debat, der er pågået her i Folketinget i dag, komme med et par kommentarer med hensyn til, om vi i Kristeligt Folkeparti føler os snydt, så vandet driver.
Det gør vi faktisk ikke, men nu kan der selvfølgelig være forskel på, hvor hurtigt vand kommer til at drive,
det erkender jeg naturligvis.
Men vi synes faktisk, at det langt hen ad vejen er gået sådan, som vi kunne ønske os, uden at vi jo tror, at vi har større magt, end vi reelt har.
Hvis bare vi havde magt, som vi har agt, så så det selvfølgelig anderledes ud, men det har vi ikke i øjeblikket.
Men vi har haft et godt samarbejde.
Vi har været med til at udforme det her forlig og den her plan.
Det, der betyder noget for os i Kristeligt Folkeparti, er jo netop, at der ikke sker en forringelse på området, men at de midler, som bliver frigivet, ved at der bliver solgt natur, solgt skove, solgt plantager, sikres og også bruges til natur.
Det er noget af det, der er helt klart for Kristeligt Folkeparti, og det vil vi holde fast i.
Vi vil også holde fast i, at nogle af de midler, der frigøres, ikke havner i en anden kasse end i miljøkassen.
Det er meget vigtigt for os, at de bliver inden for den ramme, og at vi sikrer os, at de bliver brugt dertil, så vi ikke kommer ud i, at vi sælger ud af statens ejendomme og så spiser og drikker det op. Når det gælder kronjuvelerne, og det er et flot udtryk, der jo er utrolig stærkt ladet, så er det bestemt ikke, hvad vi i Kristeligt Folkeparti betragter som kronjuveler, der skal sælges ud af.
Det er plantager, og det er områder, som ikke bliver benyttet, og som nogle mennesker efter al sandsynlighed ville have glæde af at kunne eje.
Man skal ikke regne med, at de plantager og skove, som i givet fald vil blive solgt, er nogle, der på noget tidspunkt kommer til at have en erhvervsmæssig effekt, altså en rentabel skovdrift, og der er jo heller ingen, der i dag i dette land tror, at skovdrift sådan lige de første par dage bliver rentabel. Men alt i alt er vi i Kristeligt Folkeparti glade for processen og glæder os også til fortsat at kunne være med til at præge udviklingen på det her naturområde.